ЗША з афіцыйным візітам 21–23 ліпеня 1993 года наведаў старшыня Вярхоўнага Савета Беларусі Станіслаў Шушкевіч (амерыканскі бок праз міністра замежных спраў Беларусі Пятра Краўчанку перадаў пісьмовае запрашэнне на імя Шушкевіча яшчэ ў красавіку 1993 года). Такое запрашэнне можна лічыць палітычнай перамогай Шушкевіча, бо на візіт у ЗША таксама прэтэндаваў старшыня Савета Міністраў Вячаслаў Кебіч. Пётр Краўчанка, у якога адносіны з Шушкевічам незваротна сапсаваліся (Шушкевіч некалькі разоў публічна вінаваціў Краўчанку ў неэфектыўнасці працы свайго ведамства: унёсак Беларусі для сяброўства ў ААН узрастаў з кожным годам; Беларусь беспаспяхова імкнулася стаць непастаянным сябрам Савета Бяспекі ААН і інш.), прыкладаў усе намаганні, каб запрасілі Кебіча.